1 pav. Savanorių skaičius per metus, kuriais skelbtas kvietimas

„Visų pirma: daugiausiai laiko reikalauja trumpalaikės projekto lygmens užduotys. Pavyzdžiui, dalyvauti atrenkant paramos gavėjus, apskaičiuoti konkretaus tyrimo imties dydį, rengti klausimynus, kuriuos atliekant būtų galima naudoti planšetinius kompiuterius, peržiūrėti statistinius tyrimus, apibrėžti rodiklius... Tai gana didelis techninis darbas, tačiau man atrodo, kad dalyvaudamas šiame projekte galėjau prasmingai panaudoti turimas IT ir statistikos žinias. [...] Profesiniu požiūriu buvo labai pravartu prisiminti, kaip sunku šioje srityje taikomą teoriją suderinti su stebima tikrove. Kaip atsitiktinai pasirinkti tyrimui reikalingus būstus, esančius 2400 metrų aukštyje virš jūros lygio, jei kai kurie iš jų nuošalūs, iki jų reikia pėsčiomis eiti 40 min. ir dar kirsti upelį? [...] Pirmą dieną stebėjau, kaip dirba labai profesionalūs darbuotojai, ir iš jų mokiausi, vėliau tyrimus atlikau pats, vadovavau vienai iš dviejų grupių, sudarytų iš dviejų tyrėjų ir antropometrinių duomenų rinkėjo; buvo matuojamas jaunesnių nei 5 metų vaikų svoris ir ūgis, siekiant nustatyti neprievalgį.“ ( https://webgate.ec.europa.eu/echo/eu-aid-volunteers_en/story-meal_en )

4 pav. Per metus patvirtinta siunčiančiųjų ir priimančiųjų organizacijų

Komisijos įgyvendinimo reglamento (ES) 1244/2014 36 straipsnio 1 dalyje reikalaujama, kad patvirtinimą gavusių siunčiančiųjų ir priimančiųjų organizacijų patvirtinimo procedūros būtų kartojamos po trejų metų nuo sprendimo, kuriuo suteiktas patvirtinimas, gavimo. 2018 m. 20 organizacijų, gavusių patvirtinimą 2015 m., turėjo pakartoti patvirtinimo procedūrą.

4.Mokymo programa

ES pagalbos savanorių mokymo programą rengia įmonės ICF vadovaujamas konsorciumas. Programa yra pagrįsta Deleguotajame reglamente (ES) Nr. 1398/2014 numatyta kompetencijų sistema ir yra įgyvendinama taikant kompleksinį mokymosi metodą – parengiamąjį e. mokymąsi ir tiesioginį darbą klasėje pagal privalomus arba pasirenkamus modulius, taip pat atliekant įvairiais scenarijais grindžiamas užduotis.

2018 m. Austrijos, Belgijos, Italijos ir Nyderlandų mokymo centruose buvo surengti aštuoni mokymo ciklai, kuriuose dalyvavo 20 savanorių kandidatų grupių. Iš viso apmokyti 295 savanoriai kandidatai. Kaip ir ankstesniais metais, mokymuose dalyvavo ir keletas atsarginių kandidatų, taip siekiant užtikrinti, kad atrinktiesiems kandidatams atsisakius arba jiems negalint vykdyti veiklos, būtų juos pavaduojantys savanoriai. Mokymui pasibaigus, siunčiančiosios ir priimančiosios organizacijos vykdo galutinę atranką.

Kursai buvo rengiami daugiausia anglų kalba. Keturioms iš 20 savanorių grupių mokymas vyko ispanų kalba, vienos grupės mokymas vyko prancūzų kalba. Savanoriai kandidatai ir toliau labai palankiai vertina teikiamą mokymą – vidutiniškai 8,7 balais iš 10.

Nuo 2018 m. į mokymus kviečiami siunčiančiųjų organizacijų ir buvusių ES pagalbos savanorių atstovai pasidalyti savo patirtimi. 2018 m. mokymuose dalyvavo trijų siunčiančiųjų organizacijų atstovai, kurie pristatė savo organizacijas ir pasikeitė nuomonėmis su savanoriais kandidatais.

5.Paramos priemonės

2018 m. vykdant su iniciatyva susijusią komunikavimo veiklą parengta infografikų serija visomis oficialiosiomis ES kalbomis, išplatinta skrajučių ir paskelbta įrašų socialiniuose tinkluose. Gruodžio 5 d. minimai tarptautinei savanorių dienai skirta socialiniuose tinkluose vykdyta kampanija pasiekė plačią auditoriją. Be to, socialiniuose tinkluose išplatinta ankstesniais metais pagaminta medžiaga. Iki 2018 m. pabaigos buvo pasiekta apie 450 000 žmonių, daugiausia per „YouTube“ ir „Instagram“ paskyras. 2019 m. kampanija tęsiama.

ES pagalbos savanorių platforma ir toliau buvo su savanoriška veikla susijusios informacijos centras, kuriame pateikiama išsami informacija apie laisvas darbo visą darbo dieną vietas ir internetu vykdomą savanorišką veiklą. Joje taip pat teikiamos ES pagalbos savanorių valdymo priemonės, sėkmingai parengtų savanorių duomenų bazė, pavestų internetu vykdomos savanoriškos veiklos užduočių valdymo priemonės, sudaromos savanorių bendradarbiavimo ir bendro projektų įgyvendinimo galimybės, teikiamas viešas forumas, kuriame skelbiama naujausia informacija apie iniciatyvą, sudaroma galimybė skelbti pasakojimus iš veiklos vietos, taip pat teikiamos ataskaitų teikimo ir tyrimų priemonės. Yra 3 360 registruotų platformos naudotojų.